แม่แพรวายืมมาจ่าย 41 ล้าน ชดใช้ 9ศพ ตามศาล (คลิป)
หนุ่ม กรรชัยผู้แทนแต่ยังขาดอีก 8 แสน,หนุ่ม-กรรชัย เป็นตัวแทนครอบครัว แพรวา มอบเช็คเงินสด 41 ล้านบาทเศษ ให้อธิบดีผู้พิพากษาศาลแพ่ง นำไปเยียวยาครอบครัวเหยื่อผู้เสียชีวิต 9 ศพ ตามคำพิพากษาศาลฎีกา แต่ยังขาดเงินอีก 8 แสนบาทเพราะคำนวณคลาดเคลื่อน ขณะที่พิธีกรดังเผยครอบครัวแพรวายืมเงินก้อนใหญ่จากญาติพี่น้อง เพราะติดขัดเรื่องการขายที่ดิน ยันพร้อมชดใช้ทุกบาททุกสตางค์ภายในกำหนด 28 ส.ค.นี้ ท่ามกลางความดีใจของญาติเหยื่อทั้ง 9 ศพ ที่คู่กรณีทำตามคำสั่งศาล,คดีเยียวยาเหยื่อแพรวา 9 ศพใกล้จบ โดยเมื่อเวลา 09.00 น. วันที่ 6 ส.ค. ที่ศาลแพ่ง ถนนรัชดาภิเษก หนุ่ม-กรรชัย กำเนิดพลอย ดาราและพิธีกร รายการข่าว เป็นตัวแทนผู้รับมอบอำนาจจากนางนิลุบล อรุณวงศ์ มารดาของ น.ส.รวินภิรมย์ อรุณวงศ์ หรือ แพรวา พร้อมทนายความ นำเช็คเงินสด 41,755,050.79 บาท 1 ฉบับ และเช็คเงินสดค่าธรรมเนียมศาล 20,000 บาท อีก 1 ฉบับ มอบให้นายโอภาส อนันตสมบูรณ์ อธิบดีผู้พิพากษาศาลแพ่ง นำไปเยียวยาแก่ญาติผู้เสียชีวิตและผู้บาดเจ็บกรณี แพรวา ขับรถยนต์ฮอนด้า ซีวิค ชนรถตู้โดยสารสาธารณะ มีผู้เสียชีวิต 9 ศพ เหตุเกิดบนทางยกระดับอุตราภิมุข เมื่อวันที่ 27 ธ.ค.53 โดยการเยียวยาเป็นไปตามคำพิพากษาศาลฎีกาที่ให้ครอบครัว แพรวา ชดใช้เงินพร้อมดอกเบี้ย 42,637,810.40 บาท ทั้งนี้ยังขาดอีก 882,759.61 บาท,หนุ่ม-กรรชัย พิธีกรข่าวคนดังเปิดเผยว่า คดียืดเยื้อมานานมาก สมควรแก่เวลาที่ญาติฝั่งผู้เสียหาย ทั้งผู้เสียชีวิตและบาดเจ็บได้รับการเยียวยา ก่อนหน้านี้ ได้รับโฉนดจากครอบครัวของแพรวา เพื่อเป็นตัวกลางในการจำหน่าย แต่ติดขัดเรื่อยมา กระทั่งครอบครัวแพรวาตัดสินใจยืมเงินญาติพี่น้องได้เงิน 41,755,050.79 บาท นำมามอบกับศาลวันนี้ ส่วนที่ยังขาดไปอีก 8 แสนกว่าบาท เกิดจากความคลาดเคลื่อนในการคำนวณ คาดว่า 2-3 วันนี้ ครอบครัวแพรวาจะนำเงินมาวางศาลเพิ่มให้ครบตามจำนวน และจะดำเนินการเสร็จสิ้นภายในกำหนดวันที่ 28 ส.ค.นี้,พิธีกรหนุ่มกล่าวต่อว่า ส่วนสาเหตุที่ก่อนหน้านี้ครอบครัวแพรวาไม่ใช้วิธีการกู้ยืมเงินเพื่อเยียวยาค่าเสียหาย เนื่องจากคดีอยู่ในชั้นกระบวนการทางกฎหมาย ทั้งตัวเลขของเงินเยียวยาของแต่ละศาลไม่เท่ากัน ทำให้ต้องรอคำพิพากษาถึงที่สุด ที่มาทำหน้าที่เป็นผู้รับมอบอำนาจในวันนี้เพราะต้องการเป็นคนกลางในเรื่องนี้ให้จบ ไม่ได้อยู่ข้างครอบครัวแพรวา แต่อยากให้ญาติผู้เสียชีวิตและผู้บาดเจ็บได้รับเงินเยียวยา ไม่ต้องรออีกต่อไป,ด้านนายโอภาส อนันตสมบูรณ์ อธิบดีผู้พิพากษาศาลแพ่ง กล่าวว่า วันที่ 5 ส.ค.ที่ผ่านมา ครอบครัวแพรวาติดต่อมาให้ทางศาลคิดค่าเสียหาย เงินต้นและดอกเบี้ยคำนวณถึงวันนี้ รวมถึงค่าธรรมเนียมศาล เพื่อที่จะนำเงินมาวางศาล จำนวนเงินที่ต้องเยียวยาให้ผู้เสียหายทั้งหมด 26 ราย เป็นเงิน 42,637,810.40 บาท และอีก 20,000 บาท เป็นค่าธรรมเนียมศาล ยังขาดเงินอีก 8 แสนบาทเศษ ที่ครอบครัวแพรวาต้องนำมาชำระเพิ่มเติมต้องคำนวณดอกเบี้ย 7.5 ด้วยเช่นกัน นับตั้งแต่วันนี้ไปถึงวันที่ชำระครบถ้วนในวันที่ 28 ส.ค.นี้ ส่วนขั้นตอนการจ่ายเงินคืนผู้เสียหายแต่ละราย ศาลมีบัญชีสำหรับที่ต้องเยียวยาให้ผู้เสียหายแต่ละรายว่าจะได้รับคนละเท่าไหร่อยู่แล้ว สามารถดำเนินการให้ได้ทันทีเมื่อได้รับเงินครบ ขั้นตอนต่อไปคือ ประสานผู้เสียหายทั้งหมดมารับเงินพร้อมกันที่ศาลแพ่ง,อธิบดีผู้พิพากษาศาลแพ่งกล่าวว่า ที่ผ่านมายืนยันว่า ศาลให้ความเป็นธรรมทั้ง 2 ฝ่าย ขอให้สังคมเข้าใจ เพราะเป็นเรื่องที่น่าเสียใจและเป็นเรื่องที่ไม่น่าเกิดขึ้น แต่ขอให้สังคมมองว่าศาลต้องให้ความเห็นใจทั้งฝ่ายผู้เสียหายซึ่งน่าเห็นใจมาก เพราะว่ามีการสูญเสียชีวิต ขณะที่ฝ่ายจำเลยขณะกระทำความผิดมีอายุเพียง 16 ปี เป็นเยาวชน ขอให้สังคมมองทั้งสองด้าน ทำอย่างไรถึงจะเยียวยาทั้งสองฝ่ายให้ผ่านเหตุการณ์ไปได้ด้วยดี เหตุการณ์เช่นนี้ไม่มีใครอยากให้เกิดขึ้น แต่เมื่อเกิดขึ้นตลอด 9 ปี เชื่อว่า จำเลยเองไม่มีความสุข ถูกสังคมลงโทษ ได้รับผลกระทบทางจิตใจไปโดยปริยาย,นางถวิล เช้าเที่ยง อายุ 71 ปี อยู่บ้านเลขที่ 187/21 ต.หน้าเมือง อ.เมืองราชบุรี แม่นายศาสตรา หรือ ดร.เป็ด เช้าเที่ยง 1 ใน 9 ศพ เผยว่า รู้สึกดีใจมาก ขอขอบคุณสื่อมวลชนทุกคนที่มาช่วยเหลือ เงินที่ได้มาจะนำไปทำบุญครั้งใหญ่ และซ่อมแซมบ้าน ส่วน พ.ต.อ.ศรัญ นิลวรรณ ตำรวจเกษียณอายุราชการ สูญเสีย น.ส.สุดาวดี หรือน้องนุ่น นิลวรรณ ลูกสาวในอุบัติเหตุสยอง กล่าวว่า ดีใจ คดีจบลงด้วยดี ครอบครัว น.ส.แพรวา ทำตามคำสั่งศาล แม้เงินจะไม่สามารถทดแทนความสูญเสีย แต่เป็นไปตามช่องทางของกฎหมาย ส่วนของใช้ของลูกสาวทุกชิ้น ครอบครัวยังเก็บไว้ในห้องนอนของน้องนุ่น เช่นเดียวกับนายโสภณ จินันทุยา อายุ 73 ปี พ่อนายภิญโญ จินันทุยา ผู้ช่วยคณบดี คณะสถาปัตยกรรมศาสตร์และผังเมือง จุฬาฯ เหยื่ออุบัติเหตุเดียวกัน เปิดเผยว่า ไม่ว่าเงินชดเชยจะมากน้อยแค่ไหน ไม่สามารถทดแทนชีวิตลูกได้ แต่ดีใจที่หลายครอบครัวผู้สูญเสียได้รับเงิน หลังคดีนี้ถูกดองมาหลายปี
หนุ่ม-กรรชัย เป็นตัวแทนครอบครัว แพรวา มอบเช็คเงินสด 41 ล้านบาทเศษ ให้อธิบดีผู้พิพากษาศาลแพ่ง นำไปเยียวยาครอบครัวเหยื่อผู้เสียชีวิต 9 ศพ ตามคำพิพากษาศาลฎีกา
หนุ่ม กรรชัย,แพรวา,เช็คเงินสด,41 ล้านบาท,ศาลแพ่ง,เยียวยา 9 ศพ,ข่าวหน้า1